b'\n_START_ARTICLE_\nEgil Monn-Iversen\n_START_SECTION_\nLiv og arbeid\n_START_PARAGRAPH_\nMonn-Iversen var en sentral skikkelse i norsk underholdningsbransje p\xc3\xa5 1900-tallet innen en rekke kultur- og underholdningssjangre. Gjennom sitt virke p\xc3\xa5 Det norske teatret bidro han til utviklingen av et moderne skandinavisk musikkteatermilj\xc3\xb8. Monn-Iversen virket i over 50 musikaloppsetninger i inn- og utland, hvorav minst 15 av dem ble komponert av Monn-Iversen selv. Han komponerte musikken til rundt 100 tv- og filmproduksjoner, og produserte minst 25 spillefilmer gjennom EMI Produksjon. Monn-Iversen var musikalsk ansvarlig i NRKs underholdningsavdeling i 34 \xc3\xa5r, og definerte gjennom det store deler av musikkbildet i Norge._NEWLINE_Han komponerte og arrangerte musikk p\xc3\xa5 mange hundre plateinnspillinger, og samarbeidet med blant andre The Monn Keys, Wenche Myhre, Jens Book-Jenssen, Arve Opsahl, Inger Jacobsen, Kurt Foss og Reidar B\xc3\xb8e, Elisabeth Granneman, S\xc3\xb8lvi Wang, Nora Brockstedt, Ivar Medaas, Rolv Wesenlund, Hanne Krogh, Kirsti Sparboe, Dag Fr\xc3\xb8land, Sissel Kyrkjeb\xc3\xb8, Mari Maurstad og Bare Egil Band._NEWLINE_Egil Monn-Iversen startet sin karriere tidlig da han vokste opp i et musikalsk hjem. Far, Rudolf Johannes Iversen, spilte cello, fl\xc3\xb8yte og var leder i Norges Sangerlag. Mor, Elvira Constanse Monn, spilte piano. Bror, Arne Monn-Iversen, spilte fiolin \xe2\x80\x93 og ble selv profesjonell fiolinist. Egil Monn-Iversen spilte selv piano, og studerte hos Hugo Kramm, Robert Levin og Rolf Holger. Store deler av familien var engasjert i IOGT, og korbevegelsen der._NEWLINE_Monn-Iversen traff sin fremtidige kunstneriske partner og ektefelle p\xc3\xa5 Hegehaugen gymnas p\xc3\xa5 1940-tallet; skuespilleren og sangeren S\xc3\xb8lvi Wang. Hennes sanggruppe De fem sure skulle danne grunnlaget for gruppen Monn-Iversen og Wang etablerte i fellesskap i 1948; The Monn Keys. Wang hadde allerede fra barnsben av arbeidet med det profesjonelle revy- og musikkmilj\xc3\xb8et i Oslo, og derfor fikk Monn-Iversens ved hjelp av henne noen av sine f\xc3\xb8rste profesjonelle jobber, eksempelvis ved Chat Noir, NRK og Det norske teatret._NEWLINE_Bare 19 \xc3\xa5r gammel ble Monn-Iversen kapellmester ved Den Norske Swingklubb med hans kone som vokalist, og jazzmusikk ble hans hovedsjanger i tidlige \xc3\xa5r gjennom en rekke storband, sekstetter, etc._NEWLINE_S\xc3\xb8lvi Wangs far, Yngvar Wang, var en av Monn-Iversens musikalske idoler, og han hjalp sin svigers\xc3\xb8nn med \xc3\xa5 f\xc3\xa5 undervisning i arrangement og orkestering hos sin venn og kollega Sverre Bergh. En undervisning som skulle bli viktig for Monn-Iversen. Orkestering og arrangering skulle nemlig bli den musikalske ut\xc3\xb8velsen Monn-Iversen ans\xc3\xa5 som sin hovedbeskjeftigelse gjennom karrieren._NEWLINE_Monn-Iversen giftet seg med S\xc3\xb8lvi Wang i 1951, og de forble gift frem til hennes d\xc3\xb8d i 2011. De fikk to barn; tv-produsent Bitte Monn-Iversen og filmprodusent Stein Monn-Iversen, derav tre barnebarn hvorav en av dem er tv-produsent, sceneprodusent og tekstforfatter Magnus Monn-Iversen._NEWLINE_Foruten Monn-Iversens profesjonelle virke var han gjennom sitt liv opptatt av kunst, og var blant annet en st\xc3\xb8ttespiller for kunstnere som Jakob Weideman og Jens Johannessen._NEWLINE_Han hadde ogs\xc3\xa5 et forhold til danseren Ruth Fasting mens han var gift med S\xc3\xb8lvi Wang. Sammen med Ruth Fasting fikk han barnene V\xc3\xa5r Celin Fasting og Johan Fasting. S\xc3\xb8nnen er manusforfatter, og har blant annet skrevet for NRKs storsatsing Heimebane.\n_START_SECTION_\nEierskap og posisjoner\n_START_PARAGRAPH_\nI 1948 grunnla han vokalgruppen The Monn Keys sammen med sin kone S\xc3\xb8lvi Wang, og i samarbeid med vokalgruppens medlemmer stiftet ekteparet firmaet Egil Monn-Iversen A/S. Selskapet ga ut plater p\xc3\xa5 en rekke etiketter, og sto i 1957 for 23% av omsetningen i platebransjen. Selskapet drev i tillegg som musikkforlag, konsertbyr\xc3\xa5, jukeboksoperat\xc3\xb8r og revy- og filmprodusent._NEWLINE_Egil Monn-Iversen var med p\xc3\xa5 \xc3\xa5 etablere filmproduksjonsselskapet Contact Film AS, og var aksjon\xc3\xa6r i Teamfilm AS. Han eide 100% av filmproduksjonsselskapet EMI Produksjon AS, som produserte rundt 25 norske spillefilmer, deriblant Norske byggeklosser, Den siste Fleksnes, B\xc3\xb8r B\xc3\xb8rson Jr. og Ungen. Totalt komponerte han musikken til over hundre norske spillefilmer og TV-serier._NEWLINE_Han stiftet i 1985 selskapet Thalia Teater A/S. Selskapet satte opp, i hans tid der, en rekke musikaler, revyer og farser, prim\xc3\xa6rt p\xc3\xa5 Chateau Neuf i Oslo. Han etablerte ogs\xc3\xa5 selskapet Proscenium AS, som blant annet sto for pan-skandinaviske teaterproduksjoner i samarbeid med Chinateatern i Stockholm og Tivoli i K\xc3\xb8benhavn.'